CELEX: 52021PC0165
Language: hu
Date: 2021-03-29
Title: Javaslat A TANÁCS VÉGREHAJTÁSI HATÁROZATA a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Lett Köztársaságnak nyújtandó ideiglenes támogatásról szóló (EU) 2020/1351 végrehajtási határozat módosításáról

EURÓPAI BIZOTTSÁG
            Brüsszel, 2021.3.29.
            COM(2021) 165 final
            2021/0088(NLE)
            Javaslat
            A TANÁCS VÉGREHAJTÁSI HATÁROZATA 
            a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Lett Köztársaságnak nyújtandó ideiglenes támogatásról szóló (EU) 2020/1351 végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
                  
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. szeptember 25-én a Tanács pénzügyi támogatást hagyott jóvá Lettország számára annak érdekében, hogy kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
            
            
               2021. március 11-én benyújtott kérelmében Lettország újabb uniós pénzügyi támogatást kért a SURE-rendelet keretében.
            
            
               A SURE-rendelet 6. cikkének (2) bekezdésével összhangban a Bizottság konzultált a lett hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik Lettország által a Covid19-világjárvány következtében hozott munkaerőpiaci és egészségügyi vonatkozású intézkedésekhez. A megnövekedett kiadások, amelyekhez Lettország további pénzügyi támogatást igényel, az (EU) 2020/1351 tanácsi végrehajtási határozatban említett meglévő intézkedések és új intézkedések együtteséhez kapcsolódnak:
            
            
               a)a 2020. november 9. és 2021. június 30. közötti időszakra meghosszabbítják a kényszerszabadságon lévő munkavállalók meglévő kompenzációs rendszerét és a gyermekek után járó munkavállalói kedvezmény meglévő rendszerét. A kompenzációs rendszer a kényszerszabadságon lévő alkalmazottak vagy önfoglalkoztatók fizetésének vagy jövedelmének 50 %-át vagy 70 %-át fedezi, attól függően, hogy milyen adórendszer szerint működnek. A támogatás minimális szintje munkavállalónként és naptári hónaponként 500 EUR, a maximális összeg 1000 EUR. A rendszer azokra a gazdasági társaságokra, önálló vállalkozókra és engedélyezésidíj-befizetőkre vonatkozik, akiknek a gazdasági tevékenységből származó jövedelme legalább 20 %-kal csökkent a 2020. augusztus-októberi átlaghoz képest. A gyermekek után járó munkavállalói kedvezmény rendszere kiegészítő támogatást nyújt azoknak a kényszerszabadságon lévő munkavállalóknak, akiknek eltartott gyermekük van. A kiegészítő támogatás összege gyermekenként havi 50 euró;
            
            
               b)a bértámogatások meglévő rendszerének meghosszabbítása a 2020. november 9. és 2021. június 30. közötti időszakra valamennyi érintett vállalkozás esetében. A támogatás azon munkáltatók számára áll rendelkezésre, amelyeknek bármely gazdasági tevékenységből származó bevétele legalább 20 %-kal csökken. A rendszer a bruttó havi átlagbér 50 %-ának megfelelő, de naptári hónaponként legfeljebb 500 EUR támogatást nyújt. A kedvezményezett munkáltatók kötelesek fenntartani a támogatott munkavállalók foglalkoztatását, és a bértámogatást a rendes bér teljes összegéig kiegészíteni;
            
            
               c)új intézkedést jelent a szülőknek és gondozóknak az iskolák és a napközi otthonok a Covid19 miatti zárva tartása idejére nyújtott betegbiztosítási segély, amely azokat a munkavállalókat támogatja, akik nem tudnak távmunkában dolgozni, és legfeljebb 10 éves gyermeket vagy fogyatékossággal élő személyt gondoznak. Az ellátás a kedvezményezett előző 12 havi átlagbérének 60 %-át teszi ki. A kedvezményezett munkáltatójának igazolnia kell, hogy a kedvezményezett nem tud távmunkában dolgozni, továbbá az iskolának vagy önkormányzatnak igazolnia kell az iskola bezárását vagy a napközi otthoni ellátás hiányát;
            
            
               d)a Covid19-hez kapcsolódó meglévő betegbiztosítási ellátásokat a 2020. november 16-tól 2021. június 30-ig tartó időszakra meghosszabbítják. A kormány teljes egészében kifizeti a táppénzt azon személyek után, akik az önkéntes karantén követelménye miatt függesztették fel a munkavégzést, jóllehet a betegbiztosítási ellátás egy részét általában a munkáltató fedezi;
            
            
               e)az egyéni védőeszközökre és egyéb orvosi eszközökre fordított meglévő egészségügyi kiadások a közalkalmazottak, különösen az egészségügyi dolgozók egészségének és biztonságának biztosítása érdekében;
            
            
               f)új intézkedést jelent a Covid19-betegekkel foglalkozó orvosok és egészségügyi személyzet számára a megnövekedett kockázat és munkateher mellett végzett munkájuk elismeréseként nyújtott prémiumcsomag. Ezek a havi fizetés 20–100 %-át kitevő prémiumok meghaladják a közalkalmazottak számára egyéb esetben maximálisan fizethető prémiumokat.
            
            
               Lettország benyújtotta a Bizottságnak a megfelelő információkat.
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Lettországnak nyújtandó pénzügyi támogatásról.
            
            
               Lettország 2021. március 11-i kérelmének megfelelően az egészségügyi vonatkozású intézkedések összege 22 304 365 EUR.
            
            
               •Összhang a szabályozási terület jelenlegi rendelkezéseivel
            
            
               E javaslat teljes mértékben összhangban van az alapját képező (EU) 2020/672 tanácsi rendelettel.
            
         
         
            
               E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket.
            
            
               •Összhang az Unió egyéb szakpolitikáival
            
            
               E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A szóban forgó eszköz jogalapja az (EU) 2020/672 tanácsi rendelet.
            
            
               •Szubszidiaritás (nem kizárólagos hatáskör esetén)
            
            
               A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős foglalkoztatás és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
            
            
               A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez.
            
            
               •Arányosság
            
            
               A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
            
            
               •Hatásvizsgálat
            
            
               A javaslat sürgős jellegére tekintettel nem került sor hatásvizsgálatra.
            
            
               4.KÖLTSÉGVETÉSI VONZATOK
            
            
               A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak.
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
         
         
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, és
            
            
               ·lehetőségek az adósság átütemezésére.
            
            
               2021/0088 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Lett Köztársaságnak nyújtandó ideiglenes támogatásról szóló (EU) 2020/1351 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Lettország 2020. augusztus 7-i kérelmét követően a Tanács 2020. szeptember 25-én 192 700 000 EUR maximális összegig, 15 éves maximális átlagos futamidejű hitel formájában pénzügyi támogatást hagyott jóvá Lettország számára annak érdekében, hogy kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló lett nemzeti erőfeszítéseket.
            
            
               (2)A hitel célja a Lettország által elfogadott, az (EU) 2020/1351 tanácsi végrehajtási határozatban
                  2
                említett csökkentett munkaidős foglalkoztatás, hasonló intézkedések és egészségügyi vonatkozású intézkedések finanszírozása volt.
            
            
               (3)A Covid19-világjárvány következtében Lettországban a gazdaságilag aktív népesség jelentős része továbbra sem tudja folytatni tevékenységét. Mindez egyes új intézkedések – nevezetesen a szülőknek és gondozóknak nyújtott betegbiztosítási segély, valamint a Covid19-betegekkel foglalkozó orvosok és egészségügyi személyzet prémiumcsomagja –, valamint az (EU) 2020/1351 végrehajtási határozat 3. cikkének a), c), d), f) és g) pontjában említett intézkedések vonatkozásában Lettország közkiadásainak további hirtelen és nagymértékű növekedéséhez vezetett.
            
            
               (4)A Covid19-járvány és a Lettország által a járvány megfékezése érdekében 2020-ban és 2021-ben végrehajtott rendkívüli intézkedések, valamint a járvány társadalmi-gazdasági és egészségügyi következményei drámai hatást gyakoroltak és gyakorolnak továbbra is az államháztartásra. A Bizottság 2020. őszi előrejelzése azzal számolt, hogy Lettország államháztartási hiánya, illetve államadóssága 2020 végére a bruttó hazai termék (GDP) 7,4 %-a, illetve 47,5 %-a lesz. 2021-ben Lettország államháztartási hiánya és államadóssága az előrejelzések szerint a GDP 3,5 %-ára, illetve 45,9 %-ára mérséklődik. A Bizottság 2021. téli időközi előrejelzése szerint Lettország reál-GDP-je 2021-ben várhatóan 3,5 %-kal fog nőni.
            
            
               (5)2021. március 11-én Lettország további 112 500 000 EUR összegű pénzügyi támogatást kért az Uniótól annak érdekében, hogy a jövőben is kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló, 2020-ban és 2021-ben végrehajtott nemzeti erőfeszítéseit. Ez különösen a (6)–(8) preambulumbekezdésben meghatározott intézkedéseket érinti.
            
            
               (6)A (2020. november 24-én elfogadott és 2021. január 12-én módosított) „A gazdasági tevékenység Covid19-válság során való folytatása érdekében az adófizetők leállásiidő-támogatásáról szóló 709. sz. kormányrendelet”
                  3
                meghosszabbította és módosította az (EU) 2020/1351 végrehajtási határozat 3. cikkének a) pontjában említett, a kényszerszabadságolt munkavállalók kompenzációjára szolgáló rendszert. A rendszer azokra a gazdasági társaságokra, önálló vállalkozókra és engedélyezésidíj-befizetőkre vonatkozik, akiknek a gazdasági tevékenységből származó jövedelme legalább 20 %-kal csökkent a 2020. augusztus–októberi átlaghoz képest. A kompenzációs rendszer a kényszerszabadságon lévő alkalmazottak vagy önfoglalkoztatók fizetésének vagy jövedelmének 50 %-át vagy 70 %-át fedezi, attól függően, hogy milyen adórendszer szerint működnek. A támogatás minimális szintje munkavállalónként és naptári hónaponként 500 EUR, a maximális összeg 1000 EUR.
            
            
               
                     4
                  
                     5
                  A kényszerszabadságolt munkavállalók kompenzációjára vonatkozó rendszerhez kapcsolódik az (EU) 2020/1351 végrehajtási határozat 3. cikkének c) pontjában említett, gyermekek után járó munkavállalói kedvezmény. A gyermekenként havi 50 EUR összegű kedvezmény kiegészítő támogatást jelent a kényszerszabadságon lévő azon munkavállalóknak, akik az eltartottak után járó személyi jövedelemadó-kedvezményre jogosultak. A támogatási intézkedést „Az állami költségvetési programon belüli »nemzeti vészhelyzetekre képzett alapok« pénzügyi forrásainak növeléséről szóló 706. sz. kormányrendelet” és „Az állami költségvetési programon belüli »rendkívüli tartalékalap« pénzügyi forrásainak elosztásáról szóló 15. sz. kormányrendelet” határozza meg. Az intézkedés az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel jövedelemtámogatást nyújt a munkavállalóknak és az önfoglalkoztatóknak, ami hozzájárul a gyermekgondozás költségeinek fedezéséhez az iskolabezárások során, és ezáltal segíti a szülőket a munkavégzés folytatásában, hogy ne kerüljön veszélybe a munkaviszonyuk.
            
            
               (7)A bértámogatási rendszer azon munkáltatók számára áll rendelkezésre, amelyeknek bármely gazdasági tevékenységből származó bevétele legalább 20 %-kal csökken. A rendszer a bruttó havi átlagbér 50 %-ának megfelelő, de naptári hónaponként legfeljebb 500 EUR támogatást nyújt. A kedvezményezett munkáltatók kötelesek fenntartani a támogatott munkavállalók foglalkoztatását, és a bértámogatást a rendes bér teljes összegéig kiegészíteni. A programot „Az adófizetők számára a tevékenységüknek a Covid19-válság körülményei között történő folytatásához nyújtott támogatásról szóló 675. sz. kormányrendelet”
                  6
                és „Az állami költségvetési programon belüli »a váratlan eseményekre képzett alapok« pénzügyi forrásainak növeléséről szóló 128. sz. kormányrendelet”
                  7
                hozta létre. Az intézkedés meghosszabbítja az idegenforgalmi és az exportágazatnak nyújtott, az (EU) 2020/1351 végrehajtási határozat 3. cikkének d) pontjában említett bértámogatási rendszert, és kiterjeszti annak hatályát valamennyi támogatható munkáltatóra.
            
            
               (8)A szülőknek és gondozóknak az iskolák és a napközi otthonok a Covid19 miatti zárva tartása idejére nyújtott betegbiztosítási segély azokat a munkavállalókat támogatja, akik nem tudnak távmunkában dolgozni, és legfeljebb 10 éves gyermeket vagy fogyatékossággal élő személyt gondoznak. Az intézkedés az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel jövedelemtámogatást nyújt a szülőknek és a gondozóknak; hozzájárul továbbá a foglalkoztatás megőrzéséhez, mivel megakadályozza, hogy azoknak a szülőknek és gondozóknak, akiknek az iskolák és a napközi otthonok bezárása alatt gyermekeiket vagy fogyatékossággal élő személyeket kell gondozniuk, meg kelljen szüntetniük a munkaviszonyukat. A betegbiztosítási segélyt „Az anyasági és betegbiztosításról szóló törvény” 2020. november 27-i módosítása
                  8
                hozta létre.
            
         
         
            
               (9)Lettország a Covid19-járvány kezelése érdekében egy sor egészségügyi vonatkozású intézkedést is meghosszabbított és bevezetett. Ez különösen a (10)–(12) preambulumbekezdésben meghatározott intézkedéseket érinti.
            
            
               (10)Az (EU) 2020/1351 végrehajtási határozat 3. cikkének g) pontjában említett, a Covid19-hez kapcsolódó betegbiztosítási ellátások 2021. június 30-ig történő meghosszabbítását „Az anyasági és betegbiztosításról szóló törvény” 2020. november 13-i módosítása
                  9
                határozza meg. Az intézkedés az állam által fizetett betegbiztosítási ellátást nyújt azon személyek számára, akik az önkéntes karantén követelménye miatt függesztették fel a munkavégzést, jóllehet a betegbiztosítási ellátás egy részét általában a munkáltató fedezi.
            
            
               (11)A lett kormány kiegészítő támogatást nyújt az egyéni védőeszközökkel kapcsolatos, az (EU) 2020/1351 végrehajtási határozat 3. cikkének f) pontjában említett egészségügyi kiadásokra. E kiadásokat már 2020-ban végrehajtották, beleértve azokat is, amelyeket „Az állami költségvetési programon belüli »vészhelyzetekre képzett alapok« pénzügyi forrásainak elosztásáról szóló 380. sz. kormányrendelet”
                  10
                hozott létre.
            
            
               (12)A lett kormány a Covid19-betegekkel foglalkozó orvosok és egészségügyi személyzet részére a megnövekedett kockázat és munkateher mellett végzett munkáért a havi fizetés 20–100 %-át kitevő prémiumot nyújt, amelyről az állami költségvetési programon belüli »a váratlan eseményekre képzett alapok« pénzügyi forrásainak elosztásáról szóló 137. és 656. sz. kormányrendelet
                  11
               , „A szükségállapot kihirdetéséről szóló, 2020. november 6-i 655. sz. kormányrendelet módosításáról szóló 743. sz. kormányrendelet”
                  12
                és „Az állami költségvetési programon belüli »a váratlan eseményekre képzett alapok« pénzügyi forrásainak elosztásáról szóló, 2021. január 21-i 37. sz. kormányrendelet”
                  13
                rendelkezik. Ezek a prémiumok kiegészítik az állami és önkormányzati hatóságok tisztviselőinek és munkavállalóinak javadalmazásáról szóló törvényben meghatározott maximális prémiumokat. Az intézkedés a munkavállalók egészségének és az alapvető közszolgáltatások folytonosságának biztosításával támogatja a foglalkoztatást.
            
            
               (13)Lettország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Lettország megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 405 297 901 EUR-val emelkedtek. Ez hirtelen bekövetkezett és nagymértékű növekedést jelent, mivel olyan, részben új intézkedéssel, részben a csökkentett munkaidőben való foglalkoztatáshoz és hasonló intézkedésekhez közvetlenül kapcsolódó, meglévő intézkedések meghosszabbításával függött össze, amelyek a lettországi vállalkozások és munkaerő jelentős hányadát érintik. Lettország a megemelt közkiadásból 100 097 901 EUR-t szándékozik önfinanszírozás útján rendezni.
            
            
               (14)Az (EU) 2020/672 rendelet 6. cikkének megfelelően a Bizottság konzultált a lett hatóságokkal, és ellenőrizte a 2021. március 11-i kérelemben említett csökkentett munkaidős foglalkoztatáshoz és hasonló intézkedésekhez, valamint a Covid19-világjárvánnyal összefüggő egészségügyi vonatkozású intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (15)Lettország 2021. március 11-i kérelmének megfelelően az egészségügyi vonatkozású, a (10)–(12) preambulumbekezdésben említett intézkedések összege 22 304 365 EUR.
            
            
               (16)Következésképpen pénzügyi támogatást kell nyújtani annak érdekében, hogy Lettország segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó döntéseket.
            
            
               (17)Lettországnak és a Bizottságnak figyelembe kell vennie ezt a határozatot az (EU) 2020/672 rendelet 8. cikkének (2) bekezdésében előírt hitelmegállapodásban.
            
            
               (18)E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikke alapján értesítsék a Bizottságot a potenciális állami támogatás eseteiről.
            
            
               (19)Lettországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy milyen mértékben valósultak meg ezek a kiadások.
            
            
               (20)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Lettország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett, pénzügyi támogatás iránti kérelmeket,
            
            
               ELFOGADTA EZT A HATÁROZATOT:
            
            
               1. cikk
            
            
               Az (EU) 2020/1351 végrehajtási határozat a következőképpen módosul:
            
            
            
               1.A 2. cikk a következőképpen módosul:
            
            
               (a)az (1) bekezdés helyébe a következő szöveg lép:
            
            
               „(1) Az Unió Lettország rendelkezésére bocsát legfeljebb 305 200 000 EUR összegű hitelt. A hitel maximális átlagos futamideje 15 év.”;
            
            
               (b)a (4) bekezdés helyébe a következő szöveg lép:
            
         
         
            
               „(4) Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. Minden további részletet az említett hitelmegállapodás feltételeivel összhangban kell rendelkezésre bocsátani, vagy adott esetben az utóbbihoz fűzött kiegészítés, vagy Lettország és a Bizottság között létrejött módosított hitelmegállapodás hatálybalépésétől kell függővé tenni.”.
            
            
            
               2.A 3. cikk helyébe a következő szöveg lép:
            
            
               „3. cikk
            
            
               Lettország a következő intézkedéseket finanszírozhatja:
            
            
               a)a kényszerszabadságolt munkavállalók meghosszabbított hatályú kompenzációs rendszere, „A Covid19 terjedése által érintett önfoglalkoztatók leállásiidő-támogatásáról szóló 2020. március 31-i 179. sz. kormányrendelet” és a meghosszabbított hatályú, „A leállásiidő-támogatásra és a késedelmes adófizetés részletekben történő visszafizetésére, illetve annak legfeljebb három évig történő halasztására jogosult, a Covid19-válság által érintett munkáltatókról szóló 2020. március 26-i 165. sz. kormányrendelet” szerint;
            
            
               b)a leállásiidő-támogatási program, „A Covid19 terjedése által érintett alkalmazottak és önfoglalkoztatók leállásiidő-támogatásának szabályairól szóló 236. sz. kormányrendelet” szerint; 
            
            
               c)a gyermekek után járó, meghosszabbított hatályú munkavállalói kedvezmény, „Az állami költségvetési programon belüli »nemzeti vészhelyzetekre képzett alapok« pénzügyi forrásainak növeléséről szóló 178. sz. kormányrendelet” szerint;
            
            
               d)az idegenforgalmi és az exportágazatnak nyújtott, meghosszabbított hatályú bértámogatási rendszer, „A Covid19-válság leküzdését és a gazdasági helyreállítást célzó intézkedésekről szóló tájékoztató jelentés” szerint;
            
            
               e)bértámogatási kifizetések az egészségügyi szakemberek és a kulturális ágazatban foglalkoztatottak számára, „A Covid19 terjedése miatt az államot ért fenyegetés és a járvány következményeinek megelőzését és visszaszorítását célzó intézkedésekről szóló törvény”, valamint „A Covid19-fertőzés következményeinek visszaszorításáról szóló törvény” és „Az állami költségvetési programon belüli «rendkívüli tartalékalap» pénzügyi forrásainak elosztásáról szóló 303. sz. kormányrendelet” szerint;
            
            
               f)az egyéni védőeszközökkel kapcsolatos egészségügyi kiadások, a meghosszabbított hatályú, „Az állami költségvetési programon belüli «vészhelyzetekre képzett alapok» pénzügyi forrásainak elosztásáról szóló 79., 118. és 220. sz. kormányrendelet” szerint;
            
            
               g)a Covid19-járvánnyal kapcsolatos, meghosszabbított hatályú betegbiztosítási ellátások, „A kiemelt intézmények és szükségletek listáján szereplő intézmények járványügyi biztonságának biztosításához szükséges forrásokról szóló 2020. június 9-i 380. sz. kormányrendelet” szerint;
            
            
               h)a szülők és gondozók számára nyújtott betegségbiztosítási segély, „Az anyasági és betegbiztosításról szóló törvény” átmeneti rendelkezésekről szóló 48. és 49. cikke, „Az állami költségvetési programon belüli »nemzeti vészhelyzetekre képzett alapok« pénzügyi forrásainak növeléséről szóló 707. sz. kormányrendelet” és „Az állami költségvetési programon belüli »rendkívüli tartalékalap« pénzügyi forrásainak elosztásáról szóló 13. sz. kormányrendelet” szerint;
            
            
               i)a Covid19-betegekkel foglalkozó orvosok és egészségügyi személyzet számára nyújtott prémiumcsomag, „Az állami költségvetési programon belüli »a váratlan eseményekre képzett alapok« pénzügyi forrásainak elosztásáról szóló, 2020. március 27-i 136. sz. kormányrendelet”, „Az állami költségvetési programon belüli »a váratlan eseményekre képzett alapok« pénzügyi forrásainak elosztásáról szóló, 2020. november 6-i 656. sz. kormányrendelet”, „A szükségállapot kihirdetéséről szóló, 2020. november 6-i 655. sz. kormányrendelet módosításáról szóló, 2020. december 8-i 743. sz. kormányrendelet” és „Az állami költségvetési programon belüli »a váratlan eseményekre képzett alapok« pénzügyi forrásainak elosztásáról szóló, 2021. január 21-i 37. sz. kormányrendelet” szerint.”
            
            
            
               3.A 4. cikk helyébe a következő szöveg lép:
            
            
               „4. cikk
            
            
               (1)Lettország 2021. március 30-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
            
            
               (2)Amennyiben a 3.cikkben említett intézkedések a tervezett közkiadáson alapulnak, és az (EU) 2020/1351 végrehajtási határozatot módosító végrehajtási határozat tárgyát képezték, Lettország az említett határozat elfogadásától számított hat hónapon belül, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.”.
            
            
         
         
            
               2. cikk
            
            
               Ennek a határozatnak a Lett Köztársaság a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        A Tanács (EU) 2020/1351 végrehajtási határozata (2020. szeptember 25.) a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Lett Köztársaságnak nyújtandó ideiglenes támogatásról (HL L 314., 2020.9.29., 38. o.).
               
               
                  
                     (3)
                  
                        Latvijas Vēstnesis, 230B., 2020.11.27.
               
               
                  
                     (4)
                  
                        Latvijas Vēstnesis, 234., 2020.12.3.
               
               
                  
                     (5)
                  
                        Latvijas Vēstnesis, 9., 2021.1.14.
               
               
                  
                     (6)
                  
                        Latvijas Vēstnesis, 222A., 2020.11.16.
               
               
                  
                     (7)
                  
                        Latvijas Vēstnesis, 42., 2021.3.2.
               
               
                  
                     (8)
                  
                        Latvijas Vēstnesis, 230A., 2020.11.27.
               
               
                  
                     (9)
                  
                        Latvijas Vēstnesis, 221A., 2020.11.13.
               
               
                  
                     (10)
                  
                        Latvijas Vēstnesis, 113A., 2020.6.12.
               
               
                  
                     (11)
                  
                        Latvijas Vēstnesis, 62B., 2020.3.27., Latvijas Vēstnesis, 218., 2020.11.10.
               
               
                  
                     (12)
                  
                        Latvijas Vēstnesis, 237A., 2020.12.8.
               
               
                  
                     (13)
                  
                        Latvijas Vēstnesis, 16., 2021.1.25.